Be 20 da 70 scolars interessads pon ir en la scola bilingua en il Vallais: Co vegni ora a Cuira?

(anr) Tgi ch’era vegnì cun sceptica è returnà a chasa plain entusiassem il glindesdi saira. En l’aula da la chasa da scola Giacometti a Cuira è vegnì in-furmà davart scolas bilinguas. L’onn da scola 2000/2001 duain ils scolars da l’emprima classa avair la pussaivla-dad dad ir a Cuira en scolas bilinguas u tudestg/rumantschas u tudestg/talianas. Per ch’ils geniturs dals uffants da questas annadas possian far in maletg co che scolas bilinguas funcziunan han ins envidà duas referentas dal Vallais, nua ch’i dat scolas bilinguas a Monthey, Sierre, Sion e Brig. Bunamain 200 persunas, geniturs e scolasts han demonstrà che l’interess per talas scolas è era a Cuira fitg grond. Represchentants da la gruppa da planisaziun per scolas bilinguas èn stads a disposiziun per dumondas criticas u quitads exprimids dal public (guarda fanestra). Martin Jäger dal cussegl da la citad da Cuira ha ditg ch’el saja stut che tanta glieud haja prendì part a questa saira d’infurmaziun. El ha valità quai sco segn positiv che demussia in basegn per scolas bilinguas. 

In giavisch dals geniturs 
In’entschatta per scolas bilinguas a Cuira datti sulettamain sch’ils geniturs dals uffants da las annadas 1993 e 94 demonstreschan l’interess. Els han obtegnì dacurt in questiunari da la direcziun da scola da la citad da Cuira. A maun dals questiunaris vul ins eruir sch’i dess avunda scolars per cumenzar cun ina fasa da project cun classas bilinguas. Gabriela Fuchs accumpogna scientificamain ils projects da classas bilinguas en il Vallais. Là è quai vegnì mess en moviment da geniturs che han vulì che lur uffants hajan da bell’entschatta la pussaivladad da discurrer dus linguatgs (tudestg/franzos) en scola. Il 1994 è l’emprima classa «sa messa sin viadi» per passentar lur temp da scola primara cun discurrer duas linguas. 

Far bogn en la lingua senza nudar en la grammatica
Oz datti en il Vallais 22 classas cun 500 scolars primars che han ina mesadad da lur lecziuns en franzos, l’autra en tudestg. Quest tip d’instrucziun sa numna «immersiun» e munta «bagnar u sfundrar». Ils scolars sfundran pia en il linguatg «ester» cun udir el da l’entschatta ennà durant l’instrucziun p. ex. en matematica, da chant u en il rom da l’enconuschientscha da la patria. Ils uffants emprendan uschia spert da chapir il linguatg e da dar simplas respostas. Gia entaifer l’emprim onn fan ils scolars in remartgabel progress linguistic, quai senza ch’ils uffants èn vegnids sfurzads d’emprender a memoria vocablas u grammatica. Gist la matematica sa mussia sco bun rom per l’immersiun, ha explitgà Fuchs. L’emprim hajan ins manegià ch’ils scolars n’avanzian betg uschè spert, sch’i vegnia instruì matematica en il linguatg «ester». La pratica en il Vallais haja dentant mussà ch’ils scolars adempleschian senza problems las finamiras da matematica en il plan d’instrucziun. 

Ils scolars sa sentan bain 
Fuchs ha era demussà cun statisticas ch’ils scolars sajan fitg cuntents cun la scola bilingua ed hajan tschaffen dals roms che vegnan instruids en il linguatg ester. In bun attest dettia era il fatg ch’enfin uss n’haja nagin scolar vulì extrar da la scola bilingua e returnar en la scola «normala». Fuchs ha pretendì che la Svizra saja bravamain en retard pertutgant la scolaziun bilingua cumpareglià cun l’exteriur. L’Italia haja en la Val Aosta dapi onns scolas bilinguas. I dettia plinavant buns exempels en la Frantscha (Bretagna, Pajais basc), a Luxemburg u en Canada. 

L’optica da la mamma 
La segunda referenta dal Vallais, Erika Millet, ha discurrì dad in’autra optica. Ella è mamma dad ina mattetta che visita la scola bilingua. Els hajan annunzià lur uffant cun il patratg ch’ella possia ir a scola damanaivel da lur chasa. A curt termin saja dentant vegnì decidì che la classa da la mattetta vegnia instruida en in auter bajetg. Uschia haja la figlia in viadi da scola da 45 minutas en di. La matta n’haja dentant betg fatg stim da quai, i saja plitost els, ils geniturs, che hajan gì pli gronds quitads e temas pervia da quai. 
Millet è fitg intgantada da l’idea da la scola bilingua e dals progress da sia figlia. Per ella va la chaussa dentant bler memia plaun. Ella na chapescha betg ch’ins sto examinar tut avant ch’introducir definitivamain la purschida da la scola bilingua. Il project da pilot po numnadamain prender si be ca. 20 uffants per annada e per lieu e quai sin 70 annunzias. I vegn alura tratg la sort tge scolars che dastgan visitar la scola bilingua e tgenins che ston restar davent. 

«Monolinguitad è ina malsogna – ma ella è curabla»
Sin il podium n’eran ils represchentants da la citad da Cuira betg adina d’accord cun ils represchentants da la Lia rumantscha e da la Pro Grigioni Italiano. Ma cler era che tuts èn pronts da s’engaschar per in project da classas bilinguas a Cuira sch’i dat avunda interessents. Ina mamma ha vulì savair sche ses uffant, che crescha si monoling (discurra a chasa be tudestg), n’haja naginas schanzas da survegnir in plaz en la scola bilingua. Franz Tscholl ha declerà ch’ins n’haja anc uss betg fixà criteris da selecziun. Ins veglia introducir duas classas, ina per il talian/tudestg ed ina per rumantsch/tudestg. Sch’i dettia memia bleras annunzias na saja anc betg cler sche la sort decidia u la bilinguitad. Sinaquai ha Gian Peider Gregori da la Lia rumantscha dentant remartgà che la LR ed era la Pro Grigioni Italiano vegnia a batter persuenter ch’i dettia era pliras classas sch’il basegn saja qua. Ina mussadra da la scoletta rumantscha a Cuira ha encuraschà era geniturs d’uffants monolings da s’annunziar per la scola bilingua. Gist en la scoletta rumantscha da Cuira hajan ins fatg bunas experientschas cun ils uffants tudestgs dal quartier che han il dretg da visitar la scoletta rumantscha. Quests uffants hajan per il solit geniturs ch’encurascheschian ils scolarets d’emprender rumantsch e questa motivaziun saja ina buna premissa. In auter quità exprimì dal public pertutgava era questa tematica: Sch’i dettia en las classas bilinguas uffants che na sappian anc betg rumantsch resp. talian alura tegnia quai segiramain enavos il success d’emprender. Fuchs ha dentant rapportà ch’i dettia en il Vallais classas fitg maschadadas cun uffants che derivian perfin da famiglias che na discurrian ni franzos ni tudestg. Questa maschaida na procuria betg per fastidis. Dal reminent dettia oz dapertut en Svizra classas cun uffants che discurrian linguatgs esters e quests problems possian era vegnir schliads. 

È quai ina scola d’elita?
Ina persuna dal public ha vulì savair sche la scola bilingua è sulet insatge per uffants fitg talentads u per ina tscherta elita. Ils represchentants al podium han snegà quai e puspè ha Gabriela Fuchs pudì calmar cun ses exempels da la pratica. Era las scolas bilinguas en il Vallais hajan da tuttas sorts scolars sco quai ch’i dettia en mintga classa primara. Era tar els dovrian tscherts scolars lecziuns supplementaras u agid en cas da legastenia euv. Vincenzo Todisco da la Pro Grigioni Italiano ha en ses pled per la scola bilingua cità: «Monolinguitad è ina malsogna». I dettia en sasez pauca glieud che possia pledar be ina lingua. Sinaquai ha Martin Jäger, cusseglier da la citad, admess ch’el saja en quest cas era in malsaun, damai monoling. Ma el è vegnì consolà. Todisco ha tradì ch’il citat giaja vinavant: «Monolinguitad è ina malsogna – ma ella è curabla.»